Die handskoene is afgehaal; nou gaan die geveg éérs beginDit gaan nog baie lank duur voordat die vuil wasgoed in Suid-Afrikaanse rugby klaar gewas is. Dit volg nadat die Springbokafrigter, Allister Coetzee, ŉ striemende aanval in ŉ lang brief op die Suid-Afrikaanse Rugbyunie (Saru) gedoen het (Pale Toe! het reeds Saterdag daaroor berig) en dat hy nie van plan is om sy afdanking te aanvaar deur die ander wang te draai nie. Coetzee het op 18 Januarie met Jurie Roux, Saru se uitvoerende hoof, vergader om sy prestasiebeoordeling vir 2017 af te handel, hoewel hy beweer dat daar nooit ŉ prestasieklousule in sy kontrak was nie … Sjoe, as dit darem waar is! Maar op die vergadering is hy deur Roux in kennis gestel dat hy (Roux) ŉ mandaat van Mark Alexander (Saru-president) en sy twee adjunkte, Francois Davids en James Stoffberg, ontvang het om Coetzee in kennis te stel dat sy dienste beëindig sou word en dat Rassie Erasmus reeds aangestel is om as nuwe afrigter oor te neem. Volgens Coetzee kan hy as ŉ seremoniële afrigter aanbly (wat dit ook al mag beteken) en aan Erasmus rapporteer … en dáárvan wil hy niks weet nie. Daar is ook die gebruiklike oor-en-weer-beskuldigings oor wie wat aan die media laat uitlek het. Suiwer te oordeel na sy prestasies (11 oorwinnings in 25 toetse oor twee jaar) kan Coetzee nie oorleef nie. Maar hy verskaf redes daarvoor en lê die skuld vierkant voor Saru se deur. As dit alles waar is, gaan die groot baklei nou eers begin. ♦ Intussen is die Springbokke sesde op Wêreldrugby se ranglys, die Springbokvrouespan is 13de, die Blitsbokke is wel voor op die sewespuntelys, maar is Sondag met 29-0 deur die Aussies in die Sydney-eindstryd geklop en die sewes-vroue is 11de. Suid-Afrika se Superrugbyspanne (behalwe die Lions wat twee jaar in die eindstryd gespeel, maar geklop is) suig aan die agterspeen, Saru het Steinhoff se borgskap verloor, verskeie van die bonde sukkel om op en van die veld af te oorleef en die Southern Kings (hier gaan ons al weer!) se probleme raak net al hoe groter.